Siunnersuummut oqaaseqaatit

**Oqaaseqaatit nalinginnaasut**

1. **Aallaqqaasiut**

Inatsisissatut siunnersuummut matumunnga maannakkut inuiaqatigiit ineriartornerannut inatsimmik naleqqussaanissaq ilaatigut siunertaavoq. Inatsimmi atuuttumi aalajangersakkat ilaat ersarissarneqassapput, ilaqutariinnut sullissivinnik ilaqutariillu illutaannik pilersitsinissamut aqutsinissamullu inatsimmik tunngavissaq ilanngunneqarpoq kiisalu meeqqat pillugit sulianik suliarinnittarnernik digitaliseriinermut tunngavissaq ilanngunneqarluni.

Aalajangersakkanik arlaqartunik ersarissaanerit siunnersuummi allassimapput. Kommunalbestyrelsip atuuffianik kommunalbestyrelsillu ulloq unnuarlu paaqqinnittarfimmut inissiisoqarnissaanut aalajangiisimatillugu meeqqap utaqqiisaagallartumik inissisimaffigisassaanik nassaarnissamut pisussaatitaaffianik ersarissaaneq matumani ilaatigut eqqaaneqarsinnaavoq. Kommunalbestyrelse aalajangiisimatillugu isumaginninnermut aqutsisoqarfiup meeqqap inissisimaffissaanik ingerlaannartumik neqeroorsinnaatinnagu tamanna atuuppoq. Taamaattorli Isumaginninnermut Aqutsisoqarfik namminermut tulluarsakkamik inissisimaffissamik nassaarnissamut suli pisussaatitaavoq. Aammattaaq angajoqqaat tapersersorneqarnissaannut pisinnaatitaaffinnik qitornartillu angerlarsimaffiup avataanut inissinneqartillugu iliuusissatut pilersaarummik siunnersuut ersarissaavoq. Angajoqqaanut iliuusissatut pilersaarut meeqqanut iliuusissatut pilersaarut ataqatigiissillugu suliarineqassaaq meeqqallu angerlarsimaffigisaani isumassuisut nukittorsarneqarnissaat pillugu angajoqqaat tapersersorneqarnissaannut siunertaqarluni, taamaasilluni angerlarsimaffimmi isumassuisut akuersineratigut angerlarsimaffiullu avataanut meeqqap inissinneqarneranut suliaq naammassineqarpat meeraq angerlartinneqarsinnaassammat.

Illoqarfinni annerni 16-ini ilaqutariinnut sullissivinnik pilersitsisoqarpoq ilaqutariinnillu atugarliortunik ikiuinermik suliamik annertuumik kivitseqataallutik. Sumiiffinni arlaqartuni ilaqutariinnut sullissivik sumiiffigisami kisiat neqeroorutaavoq. Ilaqutariinnut sullissivik neqeroorutinik ingerlatanillu amerlasuunik assersuutigalugu ilaqutariinnik katsorsaanernik, siunnersuinernik, tassanngaannartumik ikiuinernik, katsorsaanernik, ilaqutariinnillu isumasioqatigiissitsinernik neqerooruteqarpoq.

Meeqqanut inuusuttunullu suliassaqarfimmi kommunit sulianik suliarinnittarnerannut kivitsiviginninnissaq Naalakkersuisunit sivisuumik tunngaviusumik qitiutinneqarsimavoq. Periutsit ilagaat suliamik suliarinnittarnernik tapersersuineq digitaliseriinerlu ilaatigullu nuna tamakkerlugu suliat suliarineqarnissaannut eqqortunik sakkussaqarnissaq. 2021-2023-mi kommunit tamarmik sulianik suliarinnittarnermut aaqqissuussamut ”Get Organized”-imut saqqummiivigineqarput, tassani meeqqat inuusuttullu pillugit sulianik suliarinnittarnermut meeqqanut app-imik ineriartortitsisoqarluni. Meeqqanut app-eq Isumaginninnermut Aqutsisoqarfiup, kommunit Pisortallu ataatsimoorussamik IT-ata akornanni suleqatigiinnikkut ineriartortinneqarpoq. Meeqqanut app-imut atatillugu digitalikkut ilitsersuisarneq pillugu pilersaarut Gluu ineriartortinneqarsimavoq, taanna suliap suliarineqarnerata nalaani suliamik suliaqarnerup ingerlanerani nassuiaanikkut sulianik suliarinnittartumut ikiuutaavoq.

Isumaginninnermut Aqutsisoqarfik sulianik suliarinnittarnermut aaqqissuussamut pikkorissartitsinernik ingerlatsisimavoq. Sulianik suliarinnittarnermut aaqqissuussaq kommuninut tamanut assigiiaarmat, ilaqutariit nutseraangata meeqqalluunniit kommuninut allanut inissinneqaraangata sulianik avitseqateqarnissamut kommuninut ajornannginnerulissaaq. Tamatuma saniatiguttaaq ilaatigut Inatsisartut Ombudsmandianut, Isumaginninnermi Naammagittaalliuuteqartarfimmut, Meeqqat Illersuisuannut Naalakkersuisullu nakkutilliiartortartuinut piumasaattut paasissutissanik pissarsisarnissaannut ajornannginnerulissaaq.

Kommunit sulianik suliarinnittarnermut aaqqissuussamik ataatsimoorussamik atuiinnarnissaat qulakkeerniarlugu pisortani IT-qarnermut ataatsimoorussamik aaqqissuussamik atuisoqarnissaanik kommuninik pisussaaffiliisumik aalajangersakkamik ilanngussisoqarpoq.

Kisitsisitigut naatsorsueqqissaarneq pillugu aalajangersakkamik pilersitsisoqarpoq, tassani Naalakkersuisut piumasarisaattut kisitsisitigut paasissutissanik nassiussinissamut kommunit pisussaaffilerneqarput.

**2. Siunnersuummi immikkoortut pingaarnerit**

1. § 8-mi imm. 4 nutaaq ikkunneqassaaq, tassani ilaqutariinnut sullissiviit, ilaqutariit illui, najugaqarfiit, meeqqat illui aamma qimarnguiit kommuniniittut ingerlatsinermut sammitititamik kommunalbestyrelsit nakkutilliisarnissaannik pisussaaffilerneqarnerat erseqqissarneqarpoq.

2. Aalajangersakkami atuuttumi § 14-imik erseqqissaaneq Isumaginninnermut Aqutsisoqarfik kommunini sulianik suliarinnittarnernik qanoq isumaginnissinnaatiginersoq imaluunniit kommunini sulianik suliarinnittarnermi taamaallaat ikiuuttassanersoq pillugu nalornisitsilersimavoq.

Isumaginninnermi sulianik misissuineq, takuuk § 45, ikiorsiinissamik suliniuteqarnerit, takuuk kapitali 7, ikiorsiinissamik suliniuteqarnerit immikkut ittut, takuuk kapitali 8, ikiorsiinissamik suliniuteqarnerit sukannernerit, takuuk kapitali 9 aamma ikiorsiinissamik suliniuteqarnernik suliniuteqarnerullu kingorna malitseqartitsinermik unitsitsineq, takuuk kapitali 11, taakkununnga tunngatillugu sulianik suliarinnittarnermi kommunimi inunnik isumaginnittoqarfiup immaqa suliatigut piginnaasaqannginneranut § 14-imut tunuliaqutaavoq taamaattumillu sulianik suliarinnittarnermi suliatigut Isumaginninnermut Aqutsisoqarfiup ikiuisinnaanissaa pisariaqarpoq. Aammattaaq suliat meeqqanut tunngasut aalajangersimasut annertuumik pisariusinnaapput, tassani ilitsersuinermik, siunnersuinermik oqaloqatigiinnermillu imaajaasarnermik sulianik suliarinnittarnermi Isumaginninnermut Aqutsisoqarfiup ikiuinissaa pillugu noqqaaffiginissaanut § 14-imi inatsisitigut tunngaveqarpoq. Kommunini sulianik suliarinnittarnermut akisussaaffik tassaniiginnarpoq.

3. Aalajangersakkani tullinnguuttuni kalaallisoortaasa qallunaatoortaasalu akornanni naapertuutilersinnissaat qulakkeerneqarniassammat oqaatsitigut iluarsiinerit:

1. § 21, imm. 4, nr. 1,
2. § 32, imm. 2,
3. § 36, imm. 1,
4. § 39, imm. 6 aamma
5. § 44, imm. 2.

Aalajangersakkami atuuttumi allassimasutuulli § 53-muunngitsoq § 54-imut aalajangersakkami innersuussisoqarniassammat § 41, imm. 2-mi innersuussummi iluarsiisoqarpoq.

4. § 21, imm. 4-mi nr. 1 nutaaq ikkunneqassaaq, tassani kommunip ilaqutariinnut sullissivianut innuttaasumik innersuussinissamut kommunalbestyrelse periarfissinneqarpoq.

5. § 33-mi imm. 2-mi nutaamik ilanngussisoqarpoq, tassani meeqqanut Namminersorlutik Oqartussat ulloq unnuarlu paaqqinnittarfiutaanni qitiusumik utaqqisunut kommunalbestyrelse utaqqiisaasumik aaqqiissutinik ujartuinissaannut pisussaatinneqarnerat erseqqissarneqarpoq.

6. Meeqqat angerlarsimaffiup avataanut inissinneqartarnerannut atatillugu angajoqqaavinut immikkut eqqumaffiginnittarneq qulakkeerniarlugu aalajangersakkap nutaap ilanngunnissaanut siunnersuisoqarpoq tamatumalu kingunerisaanik meeqqat angerlarsimaffiup avataanut inissinneqarsimasunut angajoqqaajusunut allakkatigut iliuusissatut pilersaarummik kommunalbestyrelse suliaqassaaq, tamannalu meeqqap iliuusissatut pilersaarutaanut ataqatigiissillugu suliarineqassaaq. Aalajangersagaq meeqqap angerlartinneqaqqissinnaaneranut periarfissamik annertunerulersitsisinnaasutut angerlarsimaffimmi iliuuseqarnissamut pisariaqartitanik erseqqissaassaaq.

7. Illoqarfinni tamani 500 sinnerlugit innuttaasulinni aamma illoqarfinni nunaqarfinnilu 500 ataallugit innuttaasulinni ilaqutariinnut sullissivinnik pilersitsinissamut pisussaaffeqarneq pillugu aalajangersakkamik eqqussisoqarnissaa siunnersuutigineqarpoq. Ilaqutariinnut sullissiviit inatsimmi maannamut ilaatinneqanngillat. Ilaqutariinnut sullissiviit pillugit maleruagassiortoqarnissaa *Angajoqqaat meeqqanik sumiginnaasarnerat akiorniarlugu Nuna tamakkerlugu iliuusissatut pilersaarut 2020-2030-*mi kiisalu *Kalaallit Nunaanni meeqqanut inuusuttunullu pitsaanerusumik suliniuteqarnissaq pillugu kalaallit qallunaallu oqartussaasoqarfiisa assigiinngitsunik suliallit akornanni suleqatigiinneq, 2020-2023-*mi siunniunneqarpoq.Inatsimmi siunnersuummi matumani aalajangersakkamik tunngavigisassamik siunnersuuteqartoqarpoq, taamaasilluni nalunaarummik sukumiinerusunik malittarisassartalimmik suliaqartoqarsinnaaniassammat.

Innuttaasunut ataqatigiissut qulakkeerniarlugu siunnersuutigineqarpoq najugaqarfiit, meeqqat illui kiisalu qimarnguiit ilaqutariinnut sullissivinnut atassuserneqarsinnaasut. Ullumikkut illoqarfiit ilaanni ilaqutariinnut sullissivinnut taamaallaat najugaqarfeqartoqarpoq, kisiannili ilaqutariit atugarliortut sullinneqartillutik ilaqutariinnut sullissiviit amerlasuut massuminnga neqeroorfigineqartarnissaannik pisariaqartitsisoqarsinnaavoq. Meeqqat illui suliniutaapput 2022-2024-mi illoqarfinni pingasuni ukunani ingerlanneqartussat: Maniitsoq, Ilulissat aamma Tasiilaq. Suliniummi matumani misilittakkanik pissarsisoqareerpat ilaqutariinnut sullissivinnut atatillugu illoqarfinni amerlanerusuni meeqqat illuinik pilersitsinissamut kommunit kissaateqarsinnaanerannut tunngavissiisinnaavoq. Ullumikkut illoqarfiit ilaanni qimarngueqarpoq, pisariaqartitsinerli annertuvoq. Qimarnguiit pillugit inatsit qimarnguik imminut pigisuuneranik tunngaveqarpoq, tassani qimarnguiup arnanut ilaatigut meeralinnut nakuuserfigineqarsimasunut illersuinissaq pingaarnertut siunertarineqarpoq. Taamaattorli pisortaniit ingerlanneqartunit nuna tamakkerlugu qimarnguinnik katsorsaaviutigisunik kiisalu kommunimit ingerlanneqartumit illersuinissamiit annertunerusumik neqerooruteqartumik qimarnguimmik pilersitsisoqareerpoq. Tassa imaappoq siunnersuinissamik, oqaloqatiginninnissamik allanillu neqeroortoqassaaq. Arnat nakuuserfigineqarunnaarnissaannik annertunerusumik tapersersuisumik qimarnguiit arnanut neqerooruteqarnissaat *Angajoqqaat meeqqanik sumiginnaasarnerat akiorniarlugu Nuna tamakkerlugu iliuusissatut pilersaarut 2020-2030-*mi innersuussutigineqarpoq.

8. Kalaallit danskillu oqartussaasoqarfiisa assigiinngitsunik suliallit akornanni suleqatigiinnerannut tunngatillugu meeqqat pillugit sulianik suliaqartarnermut IT-kkut ataatsimoorussamik aaqqissuussamik pilersitsinissamut suliniummik pilersitsisoqarpoq. Nunatta karsia tamanna aningaasaliiffigaa, taanna kommunini pingasuni atuutilersinneqartoq 2023-llu aallartinnerata nalaani kommuninut marlunnut allanut atuutilersinneqarumaartoq. IT-kkut ataatsimoorussamik aaqqissuussamik atuinermik nalimmassaanissaq siunnersuutigineqarpoq, taamaasilluni meeqqat pillugit sulianik suliarinnittarnerit tamaasa siunissami digitalisererneqartassammata. Tamatumunnga ajunngitsorsiassaqarpoq, tassani kommunit ingerlatsiviini meeqqanut suliassaqarfinni sulisut tamarmik IT-kkut aaqqissuussamik atuillutik assigiinnerusumik suliamik suliarinnittarnissaannik kiisalu naatsorsuutigineqartumit sukkanerusumik suliamik suliarinnittoqartarnissaa qulakkeerneqassaaq.

9. Siunnersuutigineqarpoq – Inuit innarluutillit tapersersorneqarnissaannut Inatsisartut inatsisaat assigalugu – Naalakkersuisut piumasaattut kisitsisitigut paasissutissanik assigisaannillu kommunit nassiussinissaannut pisussaaffeqarnerat pillugu aalajangersakkamik aallartitsisoqassasoq. Tamatuminnga pisussaaffimmik eqquutsitsinissaq piviusumik naatsorsuutigineqarpoq meeqqat pillugit sulianik suliarinnittarnermut IT-mik ataatsimoorussamik aaqqissuussamik aallartitsisoqarsinnaassasoq.

**3. Pisortanut aningaasaqarnikkut allaffissornikkullu sunniutissat**

Inatsimmi atuuttumi § 46, imm. 4-raqareermat meeqqap angerlarsimaffiup avataanut inissinneqartup angajoqqaavinut allakkatigut iliuusissatut pilersaarummik kommunalbestyrelsip suliaqarnissaanut aalajangersakkap aningaasaqarnikkut allaffissornikkullu sunniutissat qaffatsinnavianngilai.

Meeqqap angerlarsimaffiup avataanut inissinneqartup angajoqqaavinut iliuusissatut pilersaarummut pisussaaffik aalajangersakkap nutaap sukannernerulersippaa itisilerlugulu.

Ilaqutariinnut sullissivinnut aalajangersagaq nutaaq aningaasaqarnikkutulli allaffissornikkut sunniuteqassaaq. Illoqarfinni annerni 16-ini ilaqutariinnut sullissivinnik peqareerpoq, kisiannili illoqarfinnut nunaqarfinnullu 500 ataallugit innuttaasulinnut ilaqutariinnut illunik pilersitsinissamut periarfissiineq malillugu aningaasaqarnikkut allaffissornikkullu sunniuteqassaaq.

Ilaqutariinnut sullissiviit najugaqarfinnut, meeqqat illuinut qimarnguinnullu atassuserneqarpata taamatuttaaq aningaasaqarnikkut allaffissornikkullu matumani sunniuteqassaaq.

**4. Inuussutissarsiutinik ingerlataqartunut aningaasatigut allaffissornikkullu sunniutissat**

Toqqaannartunik sunniuteqartoqarunnanngilaq, ilaqutariilli ilaqutariinnut sullissiviit neqeroorutaannik atorluaappata pitsaasumik sunniuteqarsinnaapput.

**5. Avatangiisinut, pinngortitamut inuillu peqqissuunissaannut sunniutissat**

Sunniuteqartoqarunnanngilaq, ilaqutariillu ilaqutariinnut sullissiviit neqeroorutaannik atorluaappata inuttaasut peqqissusaannut pitsaasumik sunniuteqarsinnaapput.

**6. Innuttaasunut kingunerisassat**

Innuttaasut ilaqutariit sullissiviit neqeroorutaannik atorluaappata meeqqallu angerlarsimaffiup avataanut inissinneqarsimasup angajoqqaavinut iliuusissatut pilersaarummik suliaqartoqarpat, innuttaasunut pitsaasumik sunniuteqarsinnaapput.

**7. Sunniutissat allat pingaarutillit**

Soqanngilaq.

**8. Tusarniaaneq**

Siunnersuut piffissami 31. marts 2023 -imit 5. maj 2023-imut tusarniaanermut nittartakkami [www.naalakkersuisut.gl](http://www.naalakkersuisut.gl)-imi tamanut saqqummiunneqarnikuuvoq.

**Siunnersuummi aalajangersakkanut ataasiakkaanut nassuiaatit**

*§ 1-imut*

Nr. 1-imut

Ilaqutariinnut sullissivinnik, ilaqutariit illuinik, najugaqarfinnik, meeqqat illuinik aamma qimarnguinnik kommuniniittunik ingerlatsinermut sammitititamik kommunalbestyrelsit nakkutilliisarnissaannik pisussaaffilerneqarnerat aalajangersakkap erseqqissarpaa.

Nr. 2-mut

Imm. 1-imut

Aalajangersagaq Isumaginninnermut Aqutsisoqarfiup suliassani tullinnguuttuni kommunimi suliaqartarnermut ikiuinissaanut piginnaatitsivoq: isumaginninnermi sulianik misissuinerit, tak. § 45, ikiorsiinissamik suliniuteqarnerit, tak. kapitali 7, ikiorsiinissamik suliniuteqarnerit immikkut ittut, tak. kapitali 8, ikiorsiinissamik suliniuteqarnerit sukannernerit, tak. kapitali 9, kiisalu ikiorsiinissamik suliniuteqarnernik suliniuteqarnerullu kingorna malitseqartitsinermik unitsitsineq, tak. kapitali 9.

Isumaginninnermut Aqutsisoqarfik kommunalbestyrelsimit qinnuiginninnermik taamaallaat tigusaqarsimaguni taamaalilluni kapitalit taaneqartut malillugit suliassanik ikiuisinnaavoq. Isumaginninnermut Aqutsisoqarfiup siunnersuillunilu inassuteqarluni kommunip suliassaataanik misissuinissaa Inatsisartut inatsisaat una tunngavigalugu kommunalbestyrelse taamaasilluni akuersissuteqassaaq.

Imm. 2-mut

Isumaginninnermut Aqutsisoqarfik suliassani, tak. imm. 1, ilitsersuinikkut, siunnersuinikkut aamma ajornartorsiutit qaangerniarlugit oqaloqatigiinnikkut ikiuuttarpoq.

Suliap ingerlaneri aalajangersimasut imaluunniit aalajangersimasumik aalajangiineq pillugu kommunimi ingerlatsiviup kommunalbestyrelsimut inassuteqaqataaneratut suliap aalajangerneqarnissaanut allakkatigut tunngavilersukkamik imm. 1 malillugu suliassani Isumaginninnermut Aqutsisoqarfiup ikiuunnera inassuteqaammik kinguneqarsinnaavoq.

Suliassani kommunalbestyrelse taannaajuarpoq inaarutaasumik aalajangiisussaq. Kommunimi sulianik suliarinnittarnermi Isumaginninnermut Aqutsisoqarfiup ikiuuffigisimasaanni suliassat pillugit aalajangiiffiusuni Inunnik Isumaginninnermut Naammagittaalliortarfimmut naammagittaalliutiginnittoqarsinnaavoq, kommunalbestyrelse aalajangiinermut kiisalu aalajangiinerup suliarineqarneranut akisussaasuummat.

Nr. 3-mut

Kommunip ilaqutariinnut sullissivianut suliniutitut ikiorsiissutigalugu kommunalbestyrelse innuttaasumik innersuussinissaanut aalajangersakkamit periarfissinneqarpoq.

Nr. 4-mut

Meeqqamik inissiilluni pineqaatissiinermi eqqortumik iliuuseqartoqarsimanersoq qulaajaaffiginiarlugu ilaqutariit isumasioqatigiinnerat ilaatigut atorneqarsinnaavoq. Ilaqutariit isumasioqatigiinnerat ilaatigut atuarfinni, pinerluttaalisitsinermik suliani aammalu eqimattani inuttakinnerusuni atorneqarsinnaavoq.

Ilaqutariinnik isumasioqatigiissitsinerup siunertaraa, annertusisamik attaveqarnermi qulakkeerniassallugu meeraaraq inuusuttuararluunniit immikkut piginnaasaqarnersoq, ilisimasamigut piginnaasaqarfeqarnermigulluunniit, aalajangiinissamut iluaqutigineqarsinnaasunik. Kina annertusisamik attaveqaatitut inississanersoq meeqqamiit meeqqamut nikerarsinnaasarpoq. Taamaattumik kina meeqqamut attaveqaatissaatut isiginiarneqarnissaanut ilaqutariissutsikkut attuumassuteqarnissaq imaluunniit sumiuussutsikkut qanittumiittuunissaq pisariaqanngilaq.

Meeraq ilaqutariillu ajornartorsiuteqarpata ilaqutariinni imaluunniit paaqqinnittarfiusuni ikiorsiisoqarnissamik aalajangiisoqartussaatillugu ilaqutariinnik isumasioqatigiissitsineq periaasiuvoq immikkorluinnaq atorneqarnissaminut tulluarsagaq atorneqarluarsinnaasoq. Ilaqutariit isumasioqatigiinnerinut ilaqutariit eqqarlitik, ikinngutitik imaluunniit allat, ilaqutariinnut pingaaruteqarsinnaasut ilagalugit naapeqatigiittarput, meeqqap inuusuttulluunniit qanoq iliornikkut inuunerata pitsanngortissinnaanera pillugu oqallillutillu pilersaarusiortarlutik. Ilaqutariit tamarmik tunniussaqarsinnaanissaat, aamma ilaqutariit meeqqamut inuusuttumulluunniit siunissami pitsaanerusumik inuuneqalernissaanut piviusorsiortumik siunnersuuteqarsinnaanissaat periaatsimi tunngavigineqartarpoq. Ilaqutariinnik isumasioqatigiiffimmi ilaqutariit namminneerlutik meeqqap atugaanik angerlarsimaffimmi ajornartorsiortoqarpat aaqqiissutissanik pilersaarusiornermi peqataasarput, imaluunniit ajornartorsiut atuarfimmiissimappat meeqqap atuarfimmi ingerlariaqqinnissaanik ikiorsiisoqarsinnaalluni, imaluunniit angajoqqaat tamanna kisimiillutik kivissinnaasimanngippassuk sapinngisamik meeqqap paaqqutarinissaanut ikiorserlugit. Ilaqutariinnik isumasioqatigiissitsinerup meeraq ilaqutariillu ilanngutitittarpai, taamaasilluni ilaqutariit meeqqap ajornartorsiutaanik aaqqiiniarnermi akisussaaffilersittarpai.

Suliniuteqartoq isumaginnittoqarfimmi ilaqutariinnut sullissisuusinnaavoq imaluunniit paaqqinnittarfinni taakkununngaluunniit atassuteqartuni inuussutissarsiutigalugu sulisuusoq, assersuutigalugu meeqqap atuarfimmi ilinniartitsisua, peqqissaasua, perorsaasua il. il. Suliniuteqartup tamatuma kingorna ilaqutariit isumasioqatigiissinneqarnissaat siunertamut naapertuunnersoq pillugu ilaqutariit oqaloqatigissavai. Ilaqutariit neqeroorummut akuersisimappata ilaqutariinnik isumasioqatigiiffiup nalilersussammagit, suliamik aallarnisaasup ilaqutariit peqatigalugit apeqqutit tulluarsassavai.

Taamaalilluni ulluinnarni unamminartut aaqqiiffiginissaat pillugit ilaqutariit iluminni pitsaanerusumik suleqatigiissinnaaleqqullugit, ilaqutariinnik pikkorissaaneq ilaqutariinnik sullissineq ineriartortitsinerlu aallaavigalugit ingerlanneqassaaq. Ilaqutariinnik pikkorissaanermi assersuutigalugu tunngaviusumik angajoqqaat piginnaasarisariaqagaat pikkorissaatigineqartarput, angajoqqaat piginnaasaat inerikkiartortinniarlugit tapersersorniarlugillu meeqqaminnik pitsaasumik inerikkiartortitsinissaannut aallarnisaalluarnissaannullu piginnaanngorsartinniarlugit. Ilaqutariinnik pikkorissaanerit aamma immikkorluinnaq sammisunut unammillernartuusinnaasarput, assersuutigalugu ilaqutariit innarluutilimmik meerartaartut, taamaasillutik immikkut ittumik atugaqalersut, ilaqutariit meeqqanut naliginnaasumik angajoqqaanngornissaminnut ilisimasaat, pineqartumi amigaateqartitsilersarmata.

Nr. 5-imut

Oqaaseqarfigineqanngilaq.

Nr. 6-imut

Imm. 2-mut

Tikeraarluni angalaneq angajoqqaatut oqartussaasumut tunniunneqarsinnaanera periarfissaasoq aalajangersakkami aalajangersarneqarpoq. Atornerluineq nakuusernermillu pissusilersorneq pissutaallutik meeqqap angerlarsimaffimmi pissutsit toqqissisimanartinngippagit, tikeraarluni angalaneq angajoqqaanut tunniunneqarpat naapertuunnerussaaq. Angajoqqaat inissiiffiusumut tikeraareersimanngippata inissiiffiusumut tikeraarnermikkut meeqqap ulluinnaanik paasisimasaqalernissaannut taamaalilluni una periarfissatsialaavoq. Aalajangersakkamili angajoqqaat arlaata ataatsip angalanerata akilerneqarnissaanut taamaallaat periarfissiisoqarpoq. Aalajangersakkamit tassannga aningaasartuutit matussuserneqarsinnaasut tassaapput meeqqap inissinneqarfianut angalanermi aningaasartuutit kiisalu nammineq illusimanissamut periarfissaqarsimanngippat unnuinermut aningaasartuutit. Pisut ilaanni ulloq unnuarlu paaqqinnittarfiit unnuiffissamik periarfissiinissamut periarfissaqarsinnaapput.

Tikeraarluni angalaneq ilaqutaasumut allamut imaluunniit inummut meeqqap immikkut atassuteqarfigisaanut tunniunneqarsinnaavoq. Meeqqap angajoqqaatut oqartussaasuinut attaveqarnissaa meeqqap soqutigisaanut akerliusoq inissiiffiusup nalilerpagu, periarfissaq tamanna atorneqarsinnaavoq.

Siusinnerusukkut tikeraarnermut atatillugu nuanninngitsumik misigisaqarsimanerit pissutigalugit meeraq angajoqqaanik attaveqarusunngippat aalajangersagaq atorneqassaaq. Takorluuisoqarsinnaavorli angajoqqaat aamma meeqqap kissaatigigaat angajoqqaat tikeraassasut, siusinnerusukkulli angajoqqaat tikeraarnerinut atatillugu annertuumik akerleriittoqarneranik inissiiffiusumit takuneqarsimalluni.

Taamatut pisoqartillugu tikeraarluni angalanissap angajoqqaajunngitsunut allamulli tunniunneqarnissaanut pissutissaqarluarsinnaavoq. Tassunga ilanngullugu takorloorneqarsinnaavoq siusinnerusukkut akerleriissimanerit angajoqqaanik attaveqarnikkut meeqqamit suliarineqartut suliarinninnerlu taanna ingerlariaqqinnissamut tunngaviusoq. Angajoqqaat inissiiffiusumut tikeraarnerisigut meeraq toqqissisimanartunik avatangiiseqassaaq sulisullu akerleriissinnaanerit taakku isumagisinnaassavaat.

Nr. 7-imut

Kommunalbestyrelse meeraq Namminersorlutik Oqartussat ulloq unnuarlu paaqqinnittarfiutaasa ilaannut qitiusumik utaqqisunut allattorsimaffimmiittumut utaqqiisaasumik aaqqiissummik nassaartussaatitaavoq. Aaqqiissuteqarallarnermi meeqqap pisariaqartitaanut naapertuuttumik meeqqap ulloq unnuarlu paaqqinnittarfimmi inissinneqarnissaanut sukkanerpaaq atorlugu neqeroorfigineqartarnissaa Isumaginninnermut Aqutsisoqarfiup qulakkiissava.

Nr. 8-mut

Imm. 1-imut

Kommunalbestyrelse aalajangersagaq malillugu meeraq §§ 27 imaluunniit 28 malillugit angerlarsimaffiup avataanut inissinneqartoq immikkoortortamut isumannaallisakkamut inissinneqassanersoq pillugu aalajangiinissaminut periarfissaqarpoq. Meeqqap allalluunniit isumannaatsumik pineqarnissaat ilaatigullu isumaginninnermi perorsaanikkut katsorsarneqarnissamik meeqqat pisariaqartitsinerat pissutaallutik immikkoortortami isumannaallisakkami inissiinissaq meeqqamut inissiiffissatut siullertut toqqagassatut siulliusinnaavoq. Taamaattorli immikkoortortamut isumannaallisakkamut inissiineq inissiinerup ingerlanerani kingusinnerusukkut pisinnaavoq, matumani tapersersuisoqarnissaanut iliuusissat sakkukinnerusut, taakkununnga meeqqamut sullitassamut ulloq unnuarlu paaqqinnittarfimmut inissiisarneq immikkut ilanngullugu, iluatsinngitsumik misilinneqareersimappata.

Isumaginninnikkut pissuteqarluni immikkoortortami isumannaallisakkami inissiinissaq pillugu kommunalbestyrelsip aalajangiisinnaaneranut piumasaqaatit naammassineqarsimasussat aalajangersakkami tulleriiaarlugit takutinneqarput. Taamaasilluni aalajangersagaq malillugu meeraq 12-it 15-illu akornanni ukiulik aatsaat immikkoortortami isumannaallisakkami inissinneqarsinnaassaaq meeraq sakkortuumik inatsisinik unioqqutitsisimappat kiisalu meeqqap allalluunniit isumannaatsumik pineqarnissaat eqqarsaatigalugu tamanna pisariaqavissutut isigineqarpat.

Inatsisinik sakkortuumik unioqqutitsisimanerup pineqarnissaanut piumasaqaat Kalaallit Nunaannut Eqqartuussisarnermut Inatsimmi § 359 malillugu tigummigallagaasarnermut piumasaqaammut assinguvoq. Taamaasilluni meeqqap pinerlussimaneranut ukiukinnerpaaffissamut tunngatillugu meeqqap immikkoortortami isumannaallisakkami inissinnissaanut pinerluutit tunngavilersuutaasinnaasut taakkorpiaat pineqarput. ”Sakkortuumik inatsisinik unioqqutitsinerni” inatsisinik unioqqutitsinerit akiliisitsinernik sakkortunerusunik pineqaatissiissutitut naatsorsuutigineqarsinnaasut paasineqassapput.

Immikkoortortami isumannaallisakkami inissiineq meeqqap pisinnaatitaaffiinut sakkortuumik akulerunneruvoq, taamaammallu inissiineq aatsaat pisinnaavoq tamanna meeqqap allalluunniit isumannaatsuunissaat eqqarsaatigalugu pisariaqavissimappat. Taamaattumik tapersersuinissamut iliuusissat sakkukinnerusut, soorlu ulloq unnuarlu paaqqinnittarfimmut inissiinerit, misilinneqareersimassapput imaluunniit ersarissumik takuneqarsinnaassaaq tapersersuinissamut iliuusissat sakkukinnerusut meeqqap allalluunniit isumannaatsumik illersornissaannut naammanngitsut. Tamatumunnga assersuutigalugu meeqqap annersaalluni paatsiveerullunilu pissusilersornera imaluunniit Isumaginninnerup iluani pissaanermik atuineq pillugu Inatsisartut inatsisaanni malittarisassat malillugit tigummigallagaaneq aqqutigalugu meeqqap imminut ajoquserniarluni pissusilersornerata pinngitsoortinnissaanut pisariaqartitsineq tunngavilersuutaapput.

Nr. 9-mut

Aalajangersakkami erseqqissarneqarpoq ilaqutariit paarsisartut paarsaqarnissamut akuersissummik atuuttumik meeqqat ataasiakkaat tamaasa ilaqutariinni paarsisartuniittut peqassasut. Tamatuma kingunerisaanik meeqqat tamaasa pillugit ataatsikkut ilaqutariit paarsisartut akuerineqarneq ajorput, meeqqalli ataasiakkaap pisariaqartitai eqqarsaatigalugit pisuni ataasiakkaani nalilerneqassallutik.

Meeqqat paarineqartussat ataasiakkaat pisariaqartitaannik isumaginissaannut pisariaqartunik ilaqutariit paarsisartut ataasiakkaat nukissaqarnerat tunngaveqarnissaallu aalajangersakkami qulakkeerneqarpoq meerarlu pisariaqartumik isumassorneqarluni.

Paarsaqarnissamut akuersissut kommunalbestyrelsimit tunniunneqassaaq. Ilaqutariit paarsisartut pineqartut pisariaqartinneqartunik piginnaasaqarnersut nukissaqarnersullu misissornissaannut kommunalbestyrelse taamaalilluni akisussaavoq. Nalilersuinermi najugaqarnerup sivisussusaa, meeqqap ukiui pisariaqartitaalu, ilaqutariinni paarsisartuni meeqqat allat kiisalu ilaqutariit paarsisartut nukissaqassusaat eqqarsaatigineqassapput.

Ilaqutariit paarsisartut paarsaqarnissamut akuersissutinik assigiinngitsunik arlaqartunik pigisaqarsinnaapput, apeqqutaaginnarluni qassinik meerarsiaqarnersut.

Paarsaqarnissamut akuerineqarneq itigartitaanerluunniit inatsisit ingerlatsinermut tunngasut naapertorlugit aalajangiineruvoq. Paarsaqarnissamut akuersissutip nutartertarnissaa piumasaqaatigineqanngilaq, ilaqutariilli paarsisartut qaqugukkulluunniit piumasaqaatigineqartunik naammassinninnerannik nakkutilliinissaq kommunalbestyrelsip pisussaaffigaa.

Nr. 10-mut

Suliaq Qitiusumik Meeqqat pillugit Paasisimasalinnit oqaaseqarfigisassanngorlugu saqqummiunneqassanersoq ataatsimiitsitaliamut allattoqarfik aalajangiissasoq aalajangersakkami aalajangersarneqarpoq. Suliami paasissutissat aamma suliap ataatsimiitsitaliamut qaqinneqarnissaanut isummerneq ataatsimiitsitaliamut allattoqarfiup isumagissavaa. Suliamik suliarinninnerup nalaani suliaq pillugu paasissutissiinerup ilaatut, tassa angerlartitsinissamik kommunalbestyrelsip aalajangiinnginnerani taamatut pisoqarsinnaanera pilertarpoq. Ataatsimiitsitaliap oqaaseqaataa taamaalilluni piffissaq eqqarsaatigalugu kommunalbestyrelsimi aalajangiisoqarnissaa sioqqullugu pivoq, soorunalumi angerlartitsinissaq pillugu aalajangiinissamut kommunip aalajangiinissaa sioqqullugu tamanna utaqqineqassaaq.

Nr. 11-imut

Meeqqat angajoqqaavinit akuersinertaqanngitsumik inissinneqartut tusarneqartarnissaat pingaaruteqarluinnarpoq. Meeqqamut amerlasuutigut isummaminik anitsissalluni nassuiaanissaq ajornakusoorsinnaavoq, tamanna angajoqqaaminut ataqqinnikkunnaarnertut misigisimalersitsisinnaasarami. Taamaalilluni meeraq qanoq isumaqarnerminik, inissinneqarnerminut tunngasut ilanngullugit, nassuiaasinnaanngortissallugu meeqqanut illersuisup ikiorsinnaavaa. Meeqqanik illersuisartup aamma isumaginninnermi maleruagassat ilisimavai aamma kommunimik oqaloqateqarnermi ataatsimeeqateqarnermilu meeqqap pisinnaatitaaffiisa eqqortinneqarnerisa qulakkeerneqarnissaannut peqataasinnaalluni.

Nr. 12-imut

Aalajangersagaq nutaajuvoq.

Kommunalbestyrelse isumaginninnikkut sulianik misissuinissamut atugassanik meeqqap angajoqqaalluunniit qanigisaanni ilaqutariinnik sullissivimmut ikioqqusinnaavoq.

Meeraq pillugu meeqqallu angajoqqaavi imaluunniit isumassuisui allat ilaqutariinnut sullissiviup suleqateqarnissaanik paasissutissanillu attuumassutilinnik pissarsinissaanik qulakkeerinninnissaq aalajangersakkami siunertarineqarpoq.

Nr. 13-imut

Inissiinermi siunertaasoq anguniagaasorlu qanoq iliuuseqarnissamik pilersaarummi oqaatigineqassaaq. Tassa imaappoq meeqqamut aalajangersimasumut atatillugu suliniutip qanoq pitsaatiginissaa eqqarsaatigilluarneqassaaq, tapersersuinikkut anguniakkap pingaarnerusutigullu siunertaasoq anguneqarsinnaaqqullugu taamaalilluni meeqqap pisariaqartitai akuersaarneqassammata.

Aalajangersakkap qulakkiissavaa angerlarsimaffiup avataanut inissiinermut iliuusissatut pilersaarummik suliaqarnerup nalaani Naalagaaffiit Peqatigiit Meeqqat pillugit Isumaqatigiissutaanni artikeli 9 isiginiarneqassasoq. Meeqqap pisariaqartitaanut akerliunngippat, meeqqap angajoqqaavinut aalajangersimasumik inuttut attaveqarnissaa imaluunniit toqqaannartumik atassuteqarnissaa atatiinnarniarlugu, angajoqqaami aappaanit imaluunniit angajoqqaaminit marluusunit meeqqap avissaartinneqartup pisinnaatitaaffiinik naalagaaffik peqataasoq ataqqinnissasoq Naalagaaffiit Peqatigiit Meeqqat pillugit Isumaqatigiissutaanni artikeli 9-mi ilaatigut allassimavoq. Tamanna inuttut attaveqarneq atassuteqarnerlu oqarasuaatikkut, qarasaasiakkut imaluunniit piviusumik pissutsit eqqarsaatigalugit qanimut naapinnikkut attanneqarsinnaapput.

Inissiineq sioqqullugu suliarineqartumut iliuusissatut pilersaarummut meeqqap inissinneqarnerata nalaani tamatuma kingorna angerlarsimaffiup patajaallisarneqarsinnaaneranut kommunalbestyrelse aammattaaq isummerfiginnissimassasoq aalajangersakkami aalajangersarneqarpoq.

Angerlarsimaffimmi isumassuinerup nukittorsarneqarnissaanut piffissami inissiiffiup nalaani aammalu tamatumalu kinguninnguani – iliuuseqarfiusumik pisussallu sioqqutereerlugit – qanoq atorneqarnissaa kommunalbestyrelsip eqqarsaatigereersimassagaa aalajangersakkami piumasarineqarpoq.

Nr. 14-imut

Aalajangersakkap ilaa nutaajuvoq.

Kommunalbestyrelse meeqqap angerlarsimaffiup avataanut inissinneqartup angajoqqaavinut allaganngorlugu iliuusissatut pilersaarusiussaaq.

Imm. 2-mut

Meeqqap angerlarsimaffiani isumassuisut nukittorsarneqarnissaannut angajoqqaanut tapersersuinissaq siunertaavoq, taamaalilluni angerlarsimaffimmi isumassuinikkut pissutsit ajornartitsinngippata aamma meeqqamik angerlarsimaffiup avataanut inissinneqartumik katsorsaaneq naammassineqareerpat meeraq angerlartissinnaaqqullugu angajoqqaanut iliuusissatut pilersaarut meeqqamut iliuusissatut pilersaarusiamut atatillugu suliarineqassaaq.

Imm. 3-mut

Angajoqqaat inatsit alla malillugu tapersersorneqarpata pissutsit tamakku kommunalbestyrelsip iliuusissatut pilersarummi ilanngutissavai.

Imm. 4-mut

Iliuusissatut pilersaarummi aamma meeqqap angerlareernerata kingorna piffissaq angerlarsimaffimmilu tapersersueratarsinnaaneq ilanngunneqassapput.

Imm. 5-imut

Iliuusissatut pilersaarut angajoqqaatut oqartussaassusillip oqaloqatiginerisigut suleqatiginerisigullu sapinngisamik suliarineqassaaq.

Imm. 6-imut

Meeqqap angerlarsimaffiup avataanut inissinneqartup angajoqqaavinut iliuusissap ilusissaa malittarisassallu sukumiinerusut Naalakkersuisunit aalajangersarneqassapput.

Imm. 7-mut

Meeqqamut iliuusissatut pilersaarummut atatillugu iliuusissatut pilersaarut ikinnerpaanik ukiumut ataasiarlugu iluarsaanneqarnissaa kommunalbestyrelsip qulakkiissavaa.

Imm. 8-mut

Kommunalbestyrelsip piaarnerpaamik aammalu imm. 1-imi aalajangersagaq apeqqutaatinnagu, iliuusissamut pilersaarummut attuumassuteqartunik meeqqap atugaani allanngortoqarpat iliuusissanut pilersaarummik iluarsiissuteqassaaq.

Nr. 15-imut

Aalajangersagaq nutaajuvoq.

Imm. 1-imut

Illoqarfinni 500-t sinnerlugit innuttaasoqartuni tamani ilaqutariinnut sullissivinnik pilersitsinissamik ingerlatsinermillu qulakkeerinninnissamut aalajangersakkap kommunalbestyrelse pisussaaffilerpaa. Ullumikkut nunatsinni massakkumut 500-t sinnerlugit innutaasoqartuni illoqarfinni annerni 16-ini tamani ilaqutariinnut sullissiveqarpoq.

Imm. 2-mut

Illoqarfinni nunaqarfinniluunniit 500-t ataallugit innuttaasoqartuni ilaqutariit illuinik pilersitsinissamut ingerlatsinissamullu aalajangersakkap kommunalbestyrelse periarfissippaa.

Imm. 3-mut

Meeqqat ilaqutariillu kiisalu angajoqqaanngortussat ikiorneqarnissaat ilaqutariinnut sullissiviit qitiusutut suliassaraat. Ikiuineq ilaqutariinnut atugarliortunut imaluunniit assersuutitut meeraq atornerlunneqarsimatillugu ilaqutariilluunniit ajornartorsiorfianni ikiugassaatillugit katsorsarneqartunut pinaveersaartitsisinnaavoq nukinnillu annertusaasinnaalluni. Ikiuineq inatsit manna malillugu piviusumik tapersersuinissamut aaqqiinerusinnaavoq, imaluunniit ilaqutariinnut ikiorneqarnissaminnik namminneq ujartuisunut ammasumik neqeroorutaasinnaavoq.

Angajoqqaat akisussaaffii pillugit oqaloqatiginninnernik meeqqanilluunniit oqaloqatiginninnermik malitseqartitsinertut angajoqqaat meeqqalluunniit pisariaqartitaat tunngavigalugit ilaqutariinnut sullissivik ilaqutariilluunnit illuat neqerooruteqarsinnaapput.

Imm. 4-mut

Nalunaarummi ilaqutariinnut sullissiviit ilaqutariillu illui pillugit malittarisassanik erseqqinnerusunik Naalakkersuisut aalajangersaanissaannut aalajangersakkap periarfissippai. Nalunaarutip imarissavai sullitat pillugit malittarisassat aamma ilaqutariinnut sullissivinnut ilaqutariillu illuinut kommunit pulaarsinnaanerinut periarfissiineq. Aammattaaq nuna tamakkerlugu ilaqutariinnut sullissiviit ilaqutariillu illui nunaqqatigiinni minnerpaamik neqeroorutigisinnaasaattut neqeroorutit sorliussanersut pillugit aalajangersaassaaq. Tamatuma saniatigut ilaqutariinnut sullissiviit ilaqutariillu illui suliaannut pisarialittut paasissutissanik paarlaasseqatigiinnissamut nalunaarutip pitsaanerusumik periarfississavai.

Aalajangersakkap najugaqarfiit, meeqqat illui aamma qimarnguiit ilaqutariinnut sullissivinnut atassutillit pillugit malittarisassanik erseqqinnerusunik Naalakkersuisut aalajangersaanissaannut aamma periarfississavai.

§ 55 b-mut

Aalajangersagaq meeqqat pillugit suliaqartarnermut IT-mik ataatsimoorussamik aaqqiissutissamik atuinissamut pisussaaffiliineq nutaajuvoq.

Meeqqat tapersersorneqarnissaannut Inatsisartut inatsisaat tunngavigalugu suliassanik allaffissornikkut ingerlatsinermut pisortat IT-mik ataatsimoorussamik aaqqiissutissamik atuinissaannik kommunit aamma Namminersorlutik Oqartussat pisussaaffilerneqassasut siunnersuutigineqarpoq.

Pisortanut IT-mik ataatsimoorussamik aaqqiissutissap ilaatigut ingerlatsiviup sulianillu sullissisut ataasiakkaat paasissutissat, inatsisip pineqartup allaffissornikkut ingerlanneqarnissaanut naleqquttut, kisimiillutik iserfigisinnaassagaat qulakkiissavaa.

Pisortanut IT-mik ataatsimoorussamik aaqqiissutissaq pillugu aalajangiineq Kommunit Namminersorlutillu Oqartussat missingersuutaat naatsorsuutaallu pillugit Inatsisartut inatsisaanni § 46a-mi malittarisassiorneqarpoq. Pisortanut IT-mik ataatsimoorussamik aaqqiissutissaq Namminersorlutik Oqartussanut kommuninullu pisortat IT-kkut ataatsimoorussamik aaqqissuussanut pioreersunut programitut ikkunneqassasoq naatsorsuutigineqarpoq.

Nr. 16-imut

Aalajangersagaq nutaajuvoq.

Imm. 1-imut

Naalakkersuisunit piumaffigineqarnikkut kisitsisitigut paasissutissanik kommunalbestyrelsit nassiussisassasut aalajangersakkami imm. 1-iani pisussaaffilerneqarput. Inatsisartut inatsisaat manna malillugu meeqqat ikiorserneqartut, ilaatigut ikiorsiinerit, qassinik ukioqarnernut agguataarinerit suliassaqarfimmilu ineriartornermik malinnaanissamut pingaaruteqartut uuttuutit sorliit pillugit kisitsisitigut ilisimasanik ataavartumik Naalakkersuisut matumunnga pissarsisinnaapput. Kisitsisit atorlugit nassuiaasiat kommunalbestyrelsinuttaaq kommunimi meeqqanut suliassaqarfik pillugu paasissutissanut atorneqarsinnaavoq tassuunakkullu meeqqanut suliassaqarfimmut kommunip ineriartortitsineranut pilersaarusiorneranullu tunngavissiisinnaalluni.

Imm. 2-mut

Kisitsisitigut paasissutissat annertussusissaat pillugu aammalu taakkua qanoq nutarterneqartassanersut nassiunneqartassanersullu pillugit maleruagassanik aalajangersaanissamut Naalakkersuisut aalajangersakkami tunngavilerneqarput.

*§ 2-mut*

Siunnersuut ulloq 1. januar 2024-mi atortuulersinneqassaaq.

**Ilanngussaq:**

|  |
| --- |
| **Inatsisissatut siunnersuut inatsimmut atuuttumut sanilliullugu** |
| *Oqaasertaliunneqartut atuuttut* | *Inatsisissatut siunnersuut* |
|  | **§ 1**Namminersorlutik Oqartussat inatsit pillugu nalunaarutaat nr. 6, 1. juni 2022-meersoq naapertorlugu Meeqqat tapersersorneqarnissaannut Inatsisartut inatsisaanni nr. 20, 26. juni 2017-imeersumi tullinnguuttut allanngortinneqarput:  |
| **§ 8.**Kommunalbestyrelse meeqqat inuunerminni atugarisaannik nakkutilliissaaq.  Nakkutilliineq ornigunnikkut paasiniaanikkullu ingerlanneqartassaaq, taamaalilluni kommunemi meeqqamik ikiorserneqarnissamik pisariaqartitsisumik sapinngisamik siusissukkut kommunalbestyrelse ilisimaarinnilerniassammat.  *Imm. 2.*Kommunalbestyrelsip meeqqamut pineqartumut angerlarsimaffiup avataanut inissinneqarsimasumut nakkutilliineq ingerlattassavaa.*Imm. 3.*  Kommunalbestyrelsip kommunimi ilaqutariit paarsisartut nakkutigisassarai.  Kommunalbestyrelsip ilaqutariinni paarsisartuni pisariaqartinneqarpat annertusisamik nakkutiginninnissaq aalajangissaavaa.  *Imm. 4.*  Nakkutilliineq imm. 2 aamma 3 tunngavigalugit nalunaaqqaarluni nalunaaqqaarnaniluunniit nakkutilliinertut ingerlanneqarsinnaavoq.*Imm. 5.*  Naalakkersuisunit qinnuigineqarneq tunngavigalugu, imm. 1-imiit 4 malillugu nakkutilliinermik kommunalbestyrelsip ingerlatsineranut paasissutissat kissaatigineqartut tamarmik nassiunneqarnissaat, kommunalbestyrelsip pisussaaffigaa.*Imm. 6.*  Naalakkersuisut nakkutilliinermut malittarisassanik aalajangersaasinnaapput, taassuma ataani kommunalbestyrelsip nakkutilliisussaatitaanermik suliaqarneranut, nakkutilliinerup aaqqissuunnissaanut, nakkutilliisussaatitaanerup naammassinissaanut atugassarititaasunik piumasaqaatinillu, sukannernerusumik nakkutilliinissami piumasaqaatinut aammalu kommunalbestyrelsip nakkutilliinermut nalunaarusiaanut piumasaqaatinut. | **1.** § 8-mi imm.3-p kingorna nutaatut ikkunneqassaaq:*”Imm. 4.* Ilaqutariinnut sullissivinnik, ilaqutariit illuinik, najugaqarfinnik, meeqqat illuinik aamma qimarnguinnik kommuniniittunik ingerlatsinermut sammitititamik kommunalbestyrelsit nakkutilliisassapput.”Imm. 4-6 tamatuma kingorna tassaalerput imm. 5-7. |
| **§ 14.**Kommunalbestyrelsip noqqaaneratigut Isumaginninnikkut Aqutsisoqarfik suliassanik ukununnga tunngasunik suliaqarsinnaavoq:1) isumaginninnermi sulianik misissuineq, tak. § 45,2) ikiorsiinissamik suliniuteqarnerit, tak. kapitali 7,3) ikiorsiinissamik suliniuteqarnerit immikkut ittut, tak. kapitali 8,4) ikiorsiinissamik suliniuteqarnerit sukannernerit, tak. kapitali 9, aamma 5) ikiorsiinissamik suliniuteqarnernik suliniuteqarnerullu kingorna malitseqartitsinermik unitsitsineq, tak. kapitali 9.  *Imm. 2.*Isumaginninnikkut Aqutsisoqarfik suliap aalajangiivigineqarnera pillugu tunngavilersukkamik kommunalbestyrelsimut allaganngorlugu inassuteqaateqassaaq. | **2.** § 14imatut oqaasertalerneqassaaq:”**§ 14.** Kommunalbestyrelsip noqqaaneratigut Isumaginninnermut Aqutsisoqarfik kommunip suliassaanik ukununnga tunngasunik ikiuussinnaavoq:1) isumaginninnermi sulianik misissuineq, tak. § 45,2) ikiorsiinissamik suliniuteqarnerit, tak. kapitali 7,3) ikiorsiinissamik suliniuteqarnerit immikkut ittut, tak. kapitali 8,4) ikiorsiinissamik suliniuteqarnerit sukannernerit, tak. kapitali 9, aamma 5) ikiorsiinissamik suliniuteqarnernik suliniuteqarnerullu kingorna malitseqartitsinermik unitsitsineq, tak. kapitali 11. *Imm. 2*. Imm. 1 takuuk, ilitsersuinikkut, siunnersuinikkut siunersiuinikkullu suliani Isumaginninnermut Aqutsisoqarfik ikiuussinnaavoq.”  |
| **§ 21.**  *Imm. 4.* Kommunalbestyrelse ikiorsiinissamik suliniuteqarnerup neqeroorutigineqarnissaanut imaattunik aalajangiissuteqarsinnaavoq:1) ilaqutariinnik pikkorissartitsineq, ilaqutariinnik isumasioqatigiissitsineq imaluunniit attaveqaatit peqatigalugit ataatsittoqassasoq, 2) tapersersorteqarnissaq aamma attaveqartarfeqarnissaq, tak. § 22,3) efterskolimiinnermi ikiorsiinissaq, tassunga ilanngullugu aningaasatigut ikiorsiinissaq,4) ikiorsiineq alla meeqqap ineriartorneranik ingerlalluarnissaanillu qulakkeerinninnissamik siunertaqartoq, tassaasinnaavoq aningaasatigut ikiorsiinermik neqerooruteqarneq, tamanna meeqqap angerlarsimaffiup avataanut inissinneqarsinnaaneranik pinaveersaartitsisinnaappat imaluunniit pinngitsoortitsisinnaappat, assersuutigalugu inigisap attartorneranut akiligassaqarneq imaluunniit inigisamut akiligassap tulliuttup akilersinnaannginneranik il.il. pissuteqartumik attartukkamit anisinneqartarialersinnaaneq pinngitsoortinniarlugu. | **3.** § 21, imm. 4-mi nr. 1 nutaatut ikkunneqassaaq:”1) ilaqutariinnut sullissivimmut innersuussineq,”Nr. 1-4 tamatuma kingorna tassaalerput nr. 2-5.  |
| **§ 21.**  *Imm. 4.* Kommunalbestyrelse ikiorsiinissamik suliniuteqarnerup neqeroorutigineqarnissaanut imaattunik aalajangiissuteqarsinnaavoq:1) ilaqutariinnik pikkorissartitsineq, ilaqutariinnik isumasioqatigiissitsineq imaluunniit attaveqaatit peqatigalugit ataatsittoqassasoq, 2) tapersersorteqarnissaq aamma attaveqartarfeqarnissaq, tak. § 22,3) efterskolimiinnermi ikiorsiinissaq, tassunga ilanngullugu aningaasatigut ikiorsiinissaq,4) ikiorsiineq alla meeqqap ineriartorneranik ingerlalluarnissaanillu qulakkeerinninnissamik siunertaqartoq, tassaasinnaavoq aningaasatigut ikiorsiinermik neqerooruteqarneq, tamanna meeqqap angerlarsimaffiup avataanut inissinneqarsinnaaneranik pinaveersaartitsisinnaappat imaluunniit pinngitsoortitsisinnaappat, assersuutigalugu inigisap attartorneranut akiligassaqarneq imaluunniit inigisamut akiligassap tulliuttup akilersinnaannginneranik il.il. pissuteqartumik attartukkamit anisinneqartarialersinnaaneq pinngitsoortinniarlugu. | **4**. § 21, imm.4, nr. 2, siornatigut nr. 1-iusimasoq, imatut oqaasertalerneqassaaq:”2) ilaqutariinnik pikkorissartitsisoqassasoq, ilaqutariinnik isumasioqatigiissitsisoqassasoq imaluunniit attaveqaatit peqatigalugit ataatsimiittoqassasoq,” |
|  | **5.**§ 30, imm. 4, nr. 1 atorunnaarpoq. *§ 30, imm. 4, nr. 2 – 5* tamatuma kingorna tassaalerput *§ 30, imm. 4, nr. 1 – 4.* |
| **§ 32.***Imm. 2.*  Meeqqamut ajunnginnerussappat, tikeraarluni angalanermut taarsiullugu angajoqqaatut oqartussaassusilinnut qanigisaasumulluunniit allamut tunniunneqarsinnaavoq, taamaalilluni taanna meeqqap imaluunniit inuusuttup suliniuteqareernermi malitseqartitsilluni suliniuteqarfigineqartup inissinneqarfigisaanut tikeraarsinnaanngorlugu.  Illusimatitsinermut aningaasartuutit kommunalbestyrelsimit akilerneqassapput. | **6.** § 32, imm. 2 imatut oqaasertalerneqassaaq:” *Imm. 2.* Meeqqamut ajunnginnerussappat, tikeraarluni angalanermut taarsiullugu angajoqqaatut oqartussaassusilinnut qanigisaasumulluunniit allamut tunniunneqarsinnaavoq, taamaalilluni taanna meeqqap imaluunniit inuusuttup suliniuteqareernermi malitseqartitsilluni suliniuteqarfigineqartup inissinneqarfigisaanut tikeraarsinnaanngorlugu.  Illusimatitsinermut aningaasartuutit kommunalbestyrelsimit akilerneqassapput.” |
| **§ 33.** Ulloq unnuarlu paaqqinniffinni inissat pisariaqartinneqartutut amerlassusillit pigineqarnissaat Naalakkersuisut isumagisassaraat, tassunga ilanngullugit ulloq unnuarlu paaqqinniffiit immikkoortortaqarfiini isumannaallisakkani inissat.  *Imm. 2.*  Ulloq unnuarlu angerlarsimaffiit Naalakkersuisunit, kommunalbestyrelsinik ataatsinik arlalinnilluunniit ataatsimoorunneqarlutik imaluunniit paaqqinnittarfinnit imminnut pigisunit pilersinneqarlutillu ingerlanneqarsinnaapput.  *Imm. 3.*Ulloq unnuarlu paaqqinniffiit immikkoortortaqarfiit isumannaallisakkat Naalakkersuisunit, kommunalbestyrelsinit ataatsinit arlalinnilluunniit ataatsimoorunneqarlutik pilersinneqarlutillu ingerlanneqarsinnaapput.*Imm. 4.*  Ulloq unnuarlu paaqqinniffiit tak. imm. 2, Naalakkersuisunut ukiumoortumik nalunaarusiortassapput.  Naalakkersuisut Inatsisartut upernaakkut ataatsimiinneranni ukiumoortumik nalunaarusiamik Inatsisartunut agguaassisassapput. *Imm. 5.*  Ulloq unnuarlu paaqqinniffiup kommunalbestyrelsimik suleqateqarluni isumaginninnermi sullissinernik allanik suliaqarsinnaanera Naalakkersuisut malittarisassiuussinnaavaat. | **7.** § 33-mi imm. 1-ip kingorna immikkoortoq nutaaq ikkunneqassaaq:“ *Imm. 2.* Kommunalbestyrelse meeraq Namminersorlutik Oqartussat ulloq unnuarlu paaqqinnittarfiutaasa ilaannut qitiusumik utaqqisunut allattorsimaffimmiittumut utaqqiisaasumik aaqqiissummik nassaartussaatitaavoq.”Imm. 2-5 tamatuma kingorna tassaalerputimm. 3-6. |
| **§ 36.**Kommunalbestyrelsip aalajangersinnaavaa meeraq §§-it 27 imaluunniit 28 malillugit inissinneqarsimasoq, ulloq unnuarlu paaqqinniffiup immikkoortortaanut isumannaallisakkamut inissinneqassanersoq. Immikkoortortat isumannaallisakkani matut silarliit igalaallu parnaarsimajuartinneqarsinnaapput.  Ulloq unnuarlu paaqqinniffiup   immikkoortortaanut isumannaallisakkamut inissiinissaq taamaallaat aalajangiiffigineqarsinnaavoq, ukua tunngavigalugit: 1) Meeraq aqqaneq-marluk 15-illu akornanni ukioqartoq sakkortuumik inatsisinik unioqqutitsisimappat, meeqqap allalluunniit isumannaatsuutinnissaat eqqarsaatigalugit ulloq unnuarlu paaqqinniffiup immikkoortortaanut isumannaallisakkamut inissiisariaqarneq pisariaqartinneqarluinnalersimappat. | **8.** § 36, imm. 1 imatut oqaasertalerneqassaaq:”**§ 36.** Kommunalbestyrelsip aalajangersinnaavaa meeraq §§-t 27 imaluunniit 28 malillugit inissinneqarsimasoq, ulloq unnuarlu paaqqinnittarfiup immikkoortortaanut isumannaallisakkamut inissinneqassanersoq. Immikkoortortani isumannaallisakkani matut silarliit igalaallu parnaarsimatinneqartuaannassapput. Ulloq unnuarlu paaqqinnittarfiup immikkoortortaanut isumannaallisakkamut inissiinissaq taamaallaat aalajangiiffigineqarsinnaavoq, ukua tunngavigalugit: 1) meeraq 12-it 15-illu akornanni ukioqarpat,2) meeraq sakkortuumik inatsimmik unioqqutitsisimappat, aamma3) meeqqap allalluunniit isumannaatsuutinnissaat eqqarsaatigalugit ulloq unnuarlu paaqqinnittarfiup immikkoortortaanut isumannaallisakkamut inissiisariaqarneq pisariaqartinneqarluinnalersimappat.” |
| **§ 39.***Imm. 6.*Naalakkersuisut ukununnga ersarinnerusunik malittarisassiorsinnaapput:1) Kommunalbestyrelse ilaqutariinnut paarsisartunut akuersisarnerinut atorunnaarsitsisarnerinullu 2) Paasissutissat suut kommunalbestyrelsip pissarsiarisimasariaqarai ilaqutariittut paarsisartutut akuersinnginnermi, aamma 3) Paasissutissat suut paarsaqarsinnaanermut akuersissummi takuneqarsinnaassanersut. | **9.** § 39, imm. 6 imatut oqaasertalerneqassaaq:*“ Imm. 6.*Naalakkersuisut ukununnga ersarinnerusunik malittarisassiorsinnaapput:1) kommunalbestyrelsip paarsaqarsinnaanermut akuersissutinik tunniussinissaanut utertitsinissaanullu piumasaqaatit, tassunga ilanngullugit ilaqutariinni paarsisartuni inoqutigiiusut inuit tamarmik 15-it sinnerlugit ukioqalereersimasut meeqqanik pinerliisimannginnerannut aamma pineqaatissinneqarsimannginnerannut uppernarsaataannik pissarsiniarnerit,2) paarsaqarsinnaanermut akuersissummik tunniussisoqannginnerani paasissutissat suut kommunalbestyrelsimit pissarsiarineqarsimassanersut, aamma 3) paarsaqarsinnaanermut akuersissummi paasissutissat suut allassimassanersut.” |
| **§ 41.***Imm. 2.* Kommunalbestyrelsip inissiinerup unitsinnissaanut tunngatillugu aalajangiinnginnermini akisussaaffigaa inissiiffimmiit allaganngorlugu oqaaseqaammik pissarsiniartoqarsimanissaa, tak. imm. 1, nr. 3. Inissiiffiup oqaaseqaammini inassutigippagu meeqqap inissiiffigisaminiiginnarnissaa kommunalbestyrelsip Meeqqat Pillugit Paasisimasalittut Qitiusumik Ataatsimiitsitaliap allattoqarfia ilisimatissavaa. Meeqqat Pillugit Paasisimasalittut Qitiusumik Ataatsimiitsitaliap allattoqarfiata aalajangersinnaavaa suliassaq Meeqqat Pillugit Paasisimasalittut Qitiusumik Ataatsimiitsitaliamut oqaaseqarfigisassanngorlugu saqqummiunneqassanersoq, tak. § 53.” | **10.** § 41, imm. 2 imatut oqaasertalerneqassaaq:” *Imm. 2*. Kommunalbestyrelsip inissiinerup unitsinnissaanut tunngatillugu aalajangiinnginnermini akisussaaffigaa inissiiffimmiit allaganngorlugu oqaaseqaammik pissarsiniartoqarsimanissaa, tak. imm. 1, nr. 3. Inissiiffiup oqaaseqaammini meeqqap inissiiffigisaminiiginnarnissaa inassutigippagu, kommunalbestyrelsip Meeqqat Pillugit Paasisimasalittut Qitiusumik Ataatsimiitsitaliap allattoqarfia ilisimatissavaa. Meeqqat Pillugit Paasisimasalittut Qitiusumik Ataatsimiitsitaliap allattoqarfiata aalajangersinnaavaa suliassaq Meeqqat Pillugit Paasisimasalittut Qitiusumik Ataatsimiitsitaliamut oqaaseqarfigisassanngorlugu saqqummiunneqassanersoq, tak § 54.” |
| **§ 44.***Imm. 2.*  Meeqqat angajoqqaatut oqartussaassusilimmit akuerineqanngitsumik angerlarsimaffiup avataanut inissinneqartut, tak. § 28, meeqqanik illersuisulerneqartassapput*.* | **11.** *§ 44, imm. 2* imatut oqaasertalerneqassaaq:*”* *Imm. 2.* Meeqqat angajoqqaatut oqartussaassusilimmit akuerineqanngitsumik angerlarsimaffiup avataanut inissinneqartut, tak. § 28, meeqqanik illersuisulerneqartassapput*.*” |
| **§ 45.**Kommunalbestyrelse isumaginninnikkut misissuinermik suliaqassaaq meeraq immikkut ittumik ikiorserneqartariaqartutut isumaqarfigineqarpat, meeqqap atugai pillugit.  Isumaginninnikkut misissuineq sapinngisamik meeqqap angajoqqaavi isumaginnittulluunniit allat meerarlu suleqatigalugit ingerlanneqassaaq.  Pissutsit aallaavigalugit misissuineq sapinngisamik qajassuussisumik ingerlanneqassaaq, siunertarineqartumillu annertunerussanani.*Imm. 2.*Kommunalbestyrelsip isumaginninnikkut misissuinermik suliaqarnermut atatillugu tulliuttut nalilersussavai meeqqap atugaani pissutsit ataatsit arlallilluunniit allattorneqartuni tulliusuniittut pisariaqartissimanngippassuk:1) Meeqqap pissusilersornera, peroriartornera ineriartorneralu. 2) Meeqqap ilaqutariinni atugarisai, tassunga ilanngullugit ilaqutariit attaveqarfiillu katitigaaneri. 3) Meeqqap ulluunerani paaqqinnittarfimmut atuarneranulluunniit tunngasut. 4) Meeqqap peqqissutsimigut atugai. 5) Meeqqap sunngiffimmi atugarisai ikinnguteqarneralu. 6) Pissutsit attuumassuteqartut allat.*Imm. 3*.  Isumaginninnikkut misissuineq iliuusissanik pilersaarummik allaganngorlugit tunngavilersukkamik kinguneqassaaq, tak. § 46, tassani allassimassapput ikiorsiineq qanoq ittoq aallartinneqassanersoq.  § 28 naapertorlugu nalilerneqarpat meeraq angerlarsimaffiup avataanut inissinneqartariaqartoq Suliassaqarfiit akimorlugit suleqatigiissitap suliap kommunalbestyrelsimi aalajangiiffigineqannginnerani pissutsit immikkut ittut atuutinngippata naliliineq allaganngorlugu nalunaarutigissavaa.*Imm. 4.*Ikiuigallarnissamik aallartitsisoqarpat, isumaginninnikkut misissuinerup naammassineqarneranut atatillugu kommunalbestyrelsip ikiuigallarneq ingerlateqqinneqassanersoq unitsinneqassanersorluunniit pillugu isummissaaq.  Tamatumunnga atatillugu meeqqap angajoqqaatullu oqartussaassusillip ikiuinermut qanoq isummersimanerat eqqarsaatigineqassaaq.*Imm. 5.*Inatsit alla malillugu meeraq ikiorserneqarsimappat, soorlu innarluutilinnut ikiorsiineq pillugu inatsit malillugu, tamakkununnga tunngasut kommunalbestyrelsip isumaginninnikkut misissuinermut ilanngutissavai, isumaginninnikkullu misissuinerup ilaatut meeqqap ikiorserneqarnissamik pisariaqartitsineranik tamakkiisumik nalilersuisoqassaaq, soorlu meeqqap innarluuteqarneranik tunngaveqartumik ikiorserneqartariaqarneq.  Inatsisartut inatsisaat una aallaavigalugu inatsit alla malillugu ikiorsiisinnaaneq taamaalilluni meeqqap ikiorserneqarnissamik pisinnaatitaaffiinik killiliinngilaq.*Imm. 6.*  Kommunalbestyrelse isumaginninnikkut misissuineq tunngavigalugu ikiorsiinissamik aallartitsisoqarnissaanut tunngavissaqarnersoq aalajangiissaaq.*Imm. 7.*  Isumaginninnikkut misissuineq pillugu maleruagassanik erseqqinnerusunik Naalakkersuisut aalajangersaassapput, tassunga ilanngullugit misissuinerup ingerlanneqarnera, ilusaa imarisaalu pillugit kiisalu isumaginninnikkut misissuinerup suliarineranut naammassineqarnissaanullu piffissaliuussinermik piumasaqarneq. | **12.** § 45-mi imm. 2-p kingorna immikkoortoq nutaaq ikkunneqassaaq:” *Imm. 3*. Kommunalbestyrelse isumaginninnermi sulianik misissuinissamut atugassanik meeqqap angajoqqaalluunniit qanigisaanni ilaqutariinnik sullissivimmut ikioqqusinnaavoq.”Imm. 3-7 tamatuma kingorna tassaalerput imm*.* 4-8*.*  |
| **§ 46.***Imm. 4.*§§ 27 imaluunniit 28 malillugit angerlarsimaffiup avataanut inissiisoqarsimappat, iliuusissanut pilersaarummi inissiinermut siunertaasoq inissiinermilu anguneqartussatut naatsorsuutigineqartut allassimassapput.Iliuusissamik pilersaarutip imarissavai:1)  Angerlarsimaffiup avataanut inissiinermi aamma piffissami meeqqap angerlarsimaffiup avataaniinnerani piffissamilu meeqqap angerlareernerata kingorna, meeqqap angerlarsimaffiani isumassuinikkut avatangiisit nukittorsarnissaannut ikiueriaatsit suut immikkut kommunalbestyrelsimit pilersinneqartussatut naatsorsuutigineqarnersut2)  meeqqap angajoqqaaminut isumassuisuminullu qanigisaminut aalajangersimasumik inuttut attaveqarnissaa imaluunniit atassuteqarnissaa qanoq ililluni qulakkeerneqassanersoq allaaserineqassaaq, tamanna pissaaq meeqqamut ajoqutaassanngitsutut nalilerneqarpat. | **13.** § 46, imm. 4 imatut oqaasertalerneqassaaq:*” Imm. 4.* §§ 27 imaluunniit 28 malillugit angerlarsimaffiup avataanut inissiisoqarsimappat, iliuusissanut pilersaarummi inissiinermut siunertaasoq inissiinermilu anguneqartussatut naatsorsuutigineqartut allassimassapput. Meeqqap angajoqqaaminut isumassuisuminullu qanigisaminut aalajangersimasumik inuttut attaveqarnissaa imaluunniit atassuteqarnissaa qanoq ililluni qulakkeerneqassanersoq allaaserineqassaaq, tamanna pissaaq meeqqamut ajoqutaassanngitsutut nalilerneqarpat. |
|  | **14.** § 46-p kingorna ikkunneqassaaq:”**§ 46 a.** Kommunalbestyrelsip meeqqap angerlarsimaffiup avataanut inissinneqarnerani angajoqqaatut oqartussaassusilimmut tapersersortimik neqerooruteqarfigissavaa. *Imm. 2*. Kommunalbestyrelse meeqqap angerlarsimaffiup avataanut inissinneqartup angajoqqaavinut allakkiamik iliuusissatut pilersaarusiussaaq. Angajoqqaanut iliuusissatut pilersaarut meeqqamut iliuusissatut pilersaarusiamut atatillugu suliarineqassaaq aamma meeqqap angerlarsimaffiani isumassuisut nukittorsarneqarnissaannut angajoqqaanut tapersersuinissaq siunertaavoq, taamaalilluni angerlarsimaffimmi isumassuinikkut pissutsit ajornartitsinngippata aamma meeqqamik angerlarsimaffiup avataanut inissinneqartumik katsorsaaneq naammassineqareerpat meeraq angerlartissinnaaqqullugu. *Imm. 3.* Angajoqqaat inatsit alla malillugu tapersersorneqarpata pissutsit tamakku kommunalbestyrelsip iliuusissatut pilersarummi ilanngutissavai. *Imm. 4.* Iliuusissatut pilersaarut aamma meeqqap angerlareernerani aamma angerlarsimaffimmi tapersersuisoqarsimappat piffissat ilanngunneqassapput. *Imm. 5.* Kommunalbestyrelsip iliuusissatut pilersaarut ikinnerpaanik ukiumut ataasiarlugu aamma meeqqamut iliuusissatut pilersaarummut atatillugu aamma angajoqqaani meeqqamiluunniit pissutsinik iliuusissatut pilersaarummut attuumassuteqartunik allannguisoqarpat iluarsaanneqarnissaa qulakkiissavaa. *Imm. 6.* Naalakkersuisut meeqqap angerlarsimaffiup avataanut inissinneqartup angajoqqaavinut iliuusissap ilusissaanik malittarisassanillu sukumiinerusunik aalajangersaassapput.” |
|  | **15.** Kapitali 14-ip kingorna ikkunneqassaaq:”**Kapitali 14 a***Ilaqutariinnut sullissiviit* **§ 55 a.** Kommunalbestyrelse illoqarfinni tamani 500-t sinnerlugit inulinni ilaqutariinnut sullissivinnik pilersitsillunilu ingerlatsissaaq. *Imm. 2*. Kommunalbestyrelse illoqarfinni nunaqarfinniluunniit 500-t ataallugit inulinni ilaqutariit illuinik pilersitsisinnaallunilu ingerlatsisinnaavoq. *Imm. 3*. Ilaqutariinnut sullissiviit aamma ilaqutariit illui meeqqanik ilaqutaanillu aamma angajoqqaanngortussanut pitsaaliuinermik katsorsaanermillu neqerooruteqartarnissaat siunertaavoq, tassunga ilanngullugit § 20 naapertorlugu siunnersuineq, § 21, imm. 4, nr. 1 naapertorlugu ikiorsiinissamik suliniuteqarneq imaluunniit § 23 naapertorlugu angajoqqaat akisussaaffii pillugit oqaloqatigiinnernik malinnaatitsineq imaluunniit § 24 malillugu meeqqanik oqaloqateqarneq. *Imm. 4*. Naalakkersuisut ilaqutariinnut sullissiviit aamma ilaqutariit illui pillugit sukumiinerusumik malittarisassaliorsinnaapput, tassunga ilanngullugit:1) Tulleriiaarinerit aamma saaffigisat2) Neqeroorutini piumasaqaatit minnerpaat3) Pisortanik oqartussaasunik, paaqqinnittarfinnik, katsorsaanissamik neqerooruteqartartunik aamma suleqataasunut namminersortunik suleqateqarnerit4) Najugaqatigiiffinnik ilaqutariinnut sullissivinnut atassutilinnik pilersitsinerit ingerlatsinerillu5) Ilaqutariit illuinik ilaqutariinnut sullissivinnut atassutilinnik pilersitsinerit ingerlatsinerillu6) Qimarnguinnik ilaqutariinnut sullissivinnut atassutilinnik pilersitsinerit ingerlatsinerillu**Kapitali 14b***Allaffissorneq* **§ 55 b.** Kommunit aamma Naalakkersuisut Inatsisartut inatsisaata matuma allaffissornikkut ingerlanneqarnissaanut pisortani IT-kkut ataatsimoorussamik aaqqissuussamik atuissapput.” |
|  | **16.** Kapitali 16-ip kingorna ikkunneqassaaq:**”Kapitel 16 a***Kisitsisitigut naatsorsueqqissaarneq* **§ 60 a.**Kommunalbestyrelse kisitsisitigut paasissutissanik assigisaannillu, Naalakkersuisut piumasarisaannik, nassiussinissamik pisussaaffeqarpoq. *Imm. 2.*  Kisitsisitigut paasissutissat assigisaallu nassiunneqartussat annertussusissaannut malittarisassanik aamma taakku qanoq nutarterneqartassanersut nassiunneqartassanersullu pillugit imm. 1 naapertorlugu Naalakkersuisut aalajangersaasinnaapput.” |
|  | **§ 2**Inatsisartut inatsisaat 1. januar 2024-mi atortuulersinneqassaaq. |